दीपक भाई ने मेरी तरफ अपनी आंखें घुमाईं। उनकी आंखों में संदेह की धुंधली सी छाया रेंग रही थी। मैं उनसे नजऱें नहीं मिला पाया। शुरू में मैंने अपने आप को बहुत रोका। मैं नहीं चाहता था कि मेरी किसी बेवकूफी की वजह से उनका घर-परिवार तबाह हो । दीपक भाई अब कभी भी आ जाते। घर में या फिर आफि़स में, पैसा उधार ले जाते। मैंने उनके लेन देन का हिसाब लिखना ही छोड़ दिया था वापस करते तो रख लेता। कभी उनसे पैसे के लिए तगादा नहीं करत। मेरी कोई संतान नहीं थी। पत्नी का भी ज़्यादा समय पूजा-पाठ में कटता। डेढ़-दो हफ़्ते में एक बार दीपक भाई के घर ज़रूर चला जाता। चाहें इसे आप टाइम पास समझें या मोहनी भाभी के प्रति आसक्ति। शुरू में मोहिनी भाभी मुझसे बात करने में ज़रूर हिचकिचाती थी। पर जल्द ही यह संकोच की दीवार गिर गई। वह गज़ब की स्वाभिमानी महिला थी। घर में चाहे जितना अभाव हो। मैंने उन्हें कभी दयनीय नहीं देखा। दीपक भाई चाहे जैसे हों, भाभी ने कभी उनकी बुराई मुझसे नहीं की। घर में दूध नहीं है तो साफ बोलेंगी- मितऊ आज काली चाय पीनी पड़ेगी। पी लेंगे न।